આ ઘટના બાદ કેટલાક નેતાઓ દ્વારા એક જ સૂરે સ્ત્રીઓ અને તેમના પહેરવેશને દોષ આપ્યો છે. સમાજનો મોટો વર્ગ આવી ઘટનાઓમાં ગુનેગાર સ્ત્રીને અને તેના પશ્ચિમી પોશાકને માને છે. તેમના મતે આવી ઘટનાઓ ત્યારે જ બને છે, જ્યારે યુવતી કે મહિલા પોતે પોતાની પહેરવેશ અને સુરક્ષા અંગે પુરતી જાગૃત નથી હોતી. જાણે-અજાણ્યે આવા લોકો પીડિત યુવતીને સહાનુભૂતિ આપવાના સ્થાને તેને જ દોષીત ગણતા હોય છે. એમાં પણ બેંગ્લુરુ છેડછાડ મુદ્દે જ્યારે રાજ્યના ગૃહમંત્રી આવું નિવેદન કરે તે શરમજનક બાબત ગણાય. આવી ઘટનાઓ અંગે લોકોનો મત જુદો-જુદો હોઇ શકે છે, પરંતુ જવાબદાર હોદ્દે બેઠેલા વ્યક્તિનું પહેલું કામ દોષિતને પકડવાનું હોય છે. નહીં કે મહિલાનો દોષ નીકાળવાનું. મહિલાઓને દોષ આપીને તેમને ચુપ કરવાથી આ ઘટનાઓ અટકવાની નથી, પરંતુ હજુ વધશે.